China bou sneltrein-spore van 30 000 km - Ekonomie - Republikein
Thursday, April 19th, 07:46:26
China bou sneltrein-spore van 30 000 km
China se beloofde besteding aan infrastruktuur kan dié land se ekonomie vinniger laat groei, wat goeie nuus is vir Suid-Afrika.
China wil teen 2020 'n snelspoornetwerk van meer as 30 000 km hê, wat groei in die land se kleiner stede kan aanwakker.
Nog 3 000 km gaan ook gelas word by die land se stedelike treinstelsel.
Volgens 'n nuuskonferensie deur die staatsraad se inligtingskantoor in Beijing gaan die snelspoornetwerk 80% van die groot stede in China dek.
China het vroeër laasjaar die eerste keer 'n private maatskappy gekontrakteer om 'n stedelike spoordiens te bedryf.
Die besteding aan spoornetwerke is deel van pres. Xi Jinping se beoogde besteding van US$403 miljard tot 2020 om die land se vervoernetwerk te moderniseer. Die besteding kan groei verbeter in die wêreld se tweede grootste ekonomie.
China se ekonomie groei teen nagenoeg 6,7%. Die regering se teiken is vir tussen 6,5% en 7%, wat laer is as die gemiddelde oor die afgelope byna 30 jaar van net minder as 10% per jaar.
Suid-Afrika, wat die meeste van sy hulpbronne na China uitvoer, sal voordeel trek indien China vinniger groei.